khistorydata/jeongjo-sjw-relations huggingface dataset:
정조 10년
李祖承。以備邊司言啓曰。卽見全羅監司沈頤之分等狀啓。則羅州等十五邑。置之尤甚。全州等二十九邑。置之之次。綾州等九邑。置之稍實。仍以爲今年旱澇蟲霜。山峽沿野均被災荒。禾農綿農。同歸大歉。而各邑災報。姑未齊到。待其畢至。事目外不足之數。謹當更請。來頭接濟之擧。以賑以糶之間。斟量其邑數穀數。追乎狀請。面里分等。最爲均惠之道。而傷於太細。以面分等。從後啓聞後錄諸條。竝令廟堂稟處矣。其一。新還尤甚邑尤甚面三分二。尤甚邑之次面之次邑尤甚面折半。尤甚邑稍實面之次邑之次面稍實邑尤甚面三分一。以相當穀代捧事也。其一。舊還近年條蕩減之後。見餘者。俱是最久條。毋論三等邑。一倂停退事也。其一。結錢依癸卯年例。尤甚邑尤甚之次面。之次邑尤甚面。限明年麥秋。收捧上納事也。其一。三軍門及樂工保米。例以每名六斗收捧。而竝船價雜費。將爲七八斗。貿遷之際。將費五六兩錢。尤甚邑尤甚。之次面之次。稍實邑尤甚面各樣保米。一從六斗代二兩之例。以錢上納事也。其一。四山城各邑所納軍餉。毋論尤甚之次稍實。捧留該邑。待明秋還納山倉事也。其一。各司所管各樣舊逋奴婢身貢指徵無處者。竝限明秋停退事也。其一。沿海竹田。自經夏旱。全未長養。京外各處箭竹當納者。毋論尤甚之次稍實。當年條特許蠲減事也。其一。各司奴婢貢作米。亦依軍保身布例。米六斗代二兩。木一疋代二兩收捧上納事也。其一。尤甚之次邑。限明秋勿定配所事也。其一。沿海諸邑被災最甚處拯劣米。一倂停退。待明秋收捧事也。其一。推奴徵債及各衛門各宮房凡係擾民之事。嚴加防塞事也。今年歉荒。沿甚於山。田勝於畓。而本道沿廣山狹。畓多田少。且經旱澇蟲霜等諸災。民情之遑悶。可推而知。而今此所請諸條。旣係切急之事。且有可據之例。不必過加靳持。分等依狀請施行。災年面分等。最爲均平之惠。亦爲許施。新還代捧。前期頒令。已出特恩。分數排定。不足較挈。而比之嶺南所請。未免稍過。尤甚邑尤甚面折半。尤甚邑之次面之次邑尤甚面三分一。尤甚邑稍實面之次邑之次面稍實邑尤甚面四分一代捧。待明秋還作本色舊還事。本道今年之稍實之次。雖曰無異於常年。尤甚旣已區別分等。則之次邑之請退。尙云過矣。況稍實邑乎。尤甚之次邑則特許停退。以紓民力。稍實邑則待諸道舊還分排。從略磨鍊。分付。收捧結錢退限。身米代錢等事。道臣旣引癸卯例爲請。依請許施。而結錢之竝擧之次邑。身米之竝擧稍實邑。殊甚如何。結錢則只尤甚邑。特許麥秋後收捧上納。身米則只尤甚邑尤甚之次面。之次邑尤甚面。特許代錢。而各司貢納。準此施行。沿海邑上納箭竹蠲減事。亦有癸卯已例。而稍實邑不必混入。尤甚之次邑則依狀請蠲減。稍實邑則使之上納。四山城軍餉捧留本邑事。沿海邑被災最甚處拯劣米停退事。俱是息肩之政。依請許施。尤甚之次邑勿定配所事。本道定配罪人。比他道其數稍多。之次邑民勢。亦甚遑汲。則道臣之竝及尤甚之次。容或無怪。而本道如許。他道又如許。則有罪編配者。其將竝聚于若而稍實邑。揆以事勢。亦近移疾。只尤甚邑勿定配所。各司所管。各樣舊逋。奴婢身貢指徵無處者。竝限明秋停退事。推奴徵債及各衙門各宮房。凡係擾民。一切防塞事。竝依狀請施行。而推奴徵債之下。繼之。以各衙門各宮房擾民之事者。道臣必有所見聞。與料量而然。此則道臣各別詳察。如有犯科作奸之類。摘發狀聞。照法重繩之意。申明分付各衛門各宮房。一體捧甘嚴飭。何如。傳曰。允。新還代捧事。道伯必有商度裁量于中者。無論三分二與折半。以今尤甚邑尤甚面民情。難保其愜其望。何必靳持。依狀請準施。舊還停退事。稍實九邑。何必區別。一體許施。結錢退捧事。尤甚邑之稍實面。旣不竝擧。則之次邑尤甚面之亦請退捧。不至過濫。大抵結錢收捧。法意至嚴。雖値歉歲。無論闊狹。而癸卯退捧之命。出於拔例之擧。卿等之如是持難。固無怪矣。本道災邑民情之遑急。無異癸卯云爾。則此亦準請許施。好矣。以此分付。各樣軍保米及奴婢身米布代捧事。亦爲依狀請施行。京外各處箭竹蕩減事。稍實邑。一體施行。可也。
정조 10년
趙興鎭。以義禁府言啓曰。李喜健崔守忱張震禧金弘奎申益麗金魯永等。各杖一百收贖。告身盡行追奪。朴挺玉。杖六十收贖。奪告身一等。李再靖。徒三年定配。以功臣子收贖。告身盡行追奪。又五年禁錮。照律草記批旨內。如有功議。各減一等事。命下矣。李喜健父漢徵。揚武原從功臣。崔守忱十二代祖有慶。扈聖原從功臣。張震禧八代祖漢公。靖國功臣云。竝功減一等。各杖九十收贖。奪告身四等。金魚永曾祖興慶。揚武原從功臣。月城尉孫云。功議各減一等。杖八十收贖。奪告身三等。朴挺玉十三代祖錫命。佐命功臣云。功減一等。笞五十收贖。解見任別敍。李再靖。以功臣子。旣已收贖。不可更減。而金弘奎申益麗等。無功議云矣。敢啓。傳曰。知道。其中金魯永。旣已罷職。本律則以公罪勘放。可也。
정조 10년
孟至大。以義禁府言啓曰。金魯永。杖八十收贖。奪告身三等。放送。草記批旨內。其中金魯永。旣已罷職。本律則以公罪勘放。可也事。命下矣。金魯永。杖八十。以公罪收贖之意。敢啓。傳曰。知道。
정조 10년
洪義榮。以刑曹言啓曰。因平壤鄭尙實爲其兄尙翕定配。請放上言。曹回啓判付內。相考伊時文券。更爲論理草記事。命下矣。取考曹上文案。則昨年八月監試時。自一所犯禁諸人後錄移文中。尙翕罪名則以隨從書之。而尙翕招內以爲渠有文筆。豈可爲人隨從乎。衆儒雜沓之中。自致顚仆。見失試紙。彷徨搜覓之際。謂以隨從。至於此境云矣。今以尙實之上言。參互尙翕之供辭。其所爲說。別無差爽。而大抵充軍罪人之初試後免役。已有定式則放送一款。今不可輕議。仍配。何如。傳曰。事狀旣如此。放送。
정조 10년
趙興鎭。以刑曹言啓曰。猥濫擊錚罪人鄭潔。照法勘處事。命下矣。取考律文。則大典通編訴冤條有曰。冒濫上言事理重者。依上書詐不以實律論。杖一百徒三年。鄭潔爲推田畓。冒濫天聽罪。決杖一百後。徒三年定配於黃海道遂安郡。卽爲押送之意。敢啓。傳曰。編配夥然可悶。收贖放送。可也。
정조 10년
孟至大。以二所巡廳言啓曰。去夜初更四點量。犯夜人中禁金龍淵執捉。何以爲之。敢啓。傳曰。依更數治罪放送。可也。
정조 10년
孟至大。以二所巡廳言啓曰。依傳敎犯夜人中禁金龍淵。依更數決棍十度後放送之意。敢啓。傳曰。知道。
정조 10년
戶曹參判尹尙東疏曰。伏以。臣猥膺專對之命。行將出疆。而臣之父母墳山。在於長湍地。距大路不過一息矣。松楸入望。倍切霜露之感。而王程有限。不敢經情擅往。援例陳章。冒控私懇。伏乞聖慈。特許歷省。俾伸至情。不勝大願。答曰。省疏具悉。卿其依所請歷省焉。
정조 10년
黃海監司嚴思晩疏曰。伏以。日月流邁。惟我文孝世子玄隧永閉。秋序又深。仰惟聖懷傷䀌。何以堪抑。北望宸極。只不勝哽咽戀結之至。仍伏念臣以不才無能。叨守重寄。絲毫無補。醜拙畢露。前後辜恩犯科。非止一再。而聖度包涵。曲加假貸。雨露煦濡。仁天若偏一身。詔牖諄複。慈父不棄迷子。藏匿垢瑕。以責來效。臣感激洪造。拚却廉義。淟涊蹲據。居然歲一周矣。臣之毛髮頂踵。孰非我殿下攸賜。銘鏤肺肝。而只恨塵刹之莫報。殫竭志慮。而奈多才力之不逮。觸事儱侗。隨處瘡疣。以至於今番勅行時。安岳下吏之潛佩禁物。圖買盤供。是何等驚怪也。臣身爲道伯。出境迎候。若能先事檢察。嚴加戢禁。則豈使屬邑吏胥。放恣至此乎。究厥所由。罔非臣昏矇柔懦。不能彈壓之致也。聖敎截嚴。置對有命。惶隕震懍。泥首縮伏。惟大何是俟矣。豈意慈覆之天。深軫民邑之弊。拿勘之成命旋寢。飭礪之恩諭繼降。溫綸渙發。德意勤摯。越俸薄罰。匪罪伊榮。臣雙擎九頓。感淚被面。誠不知無狀如臣。有罪如臣。何其荐蒙恩造。至於此極也。第臣有深自恧蹙者。査事根因。專出於安邑監色。故該郡守旣已罷拿矣。當初不能檢飭之失。臣實有之。而獨蒙寬典。得以倖逭。豈非可愧之甚乎。聖眷雖出曲貸。私義益覺難安。且今支勅之後。各邑勘簿。虛實易眩。査究甚難。以臣憒劣。或未能明白區別。官失其政。民受其害。則臣之罪戾增積。固無足恤。而孤負聖明。非細故也。反覆思惟。不敢以目前免罪爲幸。略暴肝膈之懇。仰瀆崇嚴之聽。伏乞聖慈。諒臣難冒之義。察臣不稱之實。亟許鐫改。以重藩寄。以安私分。不勝幸甚。答曰。省疏具悉。卿其勿辭察任。
정조 10년
丙午九月十八日辰時。上御宣化門。方物看品入侍時。右承旨趙興鎭。左副承旨李祖承。右副承旨洪義榮。記事官金孝建。假注書金祖淳。記注官金健修。記事官李崑秀。一直提學朴祐源。二直提學李秉模。檢校直閣徐鼎修。以次進伏訖。上命盡入歲弊之屬。看品後。命一一結裹。上曰。備局有司堂上入侍。賤臣承命出。與有司堂上鄭一祥李性源徐有隣偕入進伏。上曰。癸卯年謄錄持入乎。有隣曰。持入矣。上曰。壬寅年例不爲錄入耶。有隣曰。壬寅年前無可據之謄錄。只以本司草記蒙允矣。上曰。其時無難從之請乎。有隣曰。然矣。上曰。今此湖南狀啓所報。何如。有隣曰。雖未知畢竟能無加請之事。而目今所請。甚精約矣。上曰。今年則不可不依壬寅癸卯兩年例爲之。分數停退。預先知委可乎。姑觀民情。歲末停退可乎。一祥有隣曰。歲末易有有名無實之嘆。朝家旣欲曲念民情。則預先知委。似好矣。性源曰。大凡民情雖有可爲之勢。常有希覬之心。故觀望不納。臣意則姑且觀之。似好矣。上曰。有司之言。雖固如是。在朝家軫念之道。豈忍恝視乎。有隣曰。然矣。上曰。身布何以爲之耶。有隣曰。狀啓則請代錢矣。上曰。軍保身布米。皆以代錢請之乎。停退爲請乎。有隣曰。今則姑未敢仰請停退矣。道臣之意則似欲朝令之依壬寅癸卯兩年例。而朝家何以盡爲從施乎。上曰。壬癸年停退便若前例。今番亦命停退。何如耶。有隣曰。其中有營門需用。此則臣未知其便否。而各衙門上納其數本自不多矣。今若盡爲停退。則均廳偏被其害矣。上曰。然則竝令代錢無妨矣。上曰。設賑則當爲之耶。有隣曰。今聞米一石價爲七兩五錢云。今年設賑。不言可知矣。上曰。分數則尤甚邑尤甚面。當爲三分二。之次之稍實邑尤甚面。當爲三分一矣。有隣曰。然矣。命義榮書備局回啓草記批答訖。上曰。湖民自此可以抒力矣。性源曰。諸般上納。皆以錢代捧。則湖民之辦得許多代錢。亦似難矣。嶺南民事。姑未聞之。嶺南又若欲如此。則實無繼給之道。臣意終不如姑觀。且在古則朝令之前。道伯不敢擅請停退。故雖乙丙之凶。亦嘗有此等之請矣。上曰。雖然停退之請。近已成例。百姓亦爲顒望。不可不如此矣。有隣曰。然矣。上曰。今年則舊還尤無可論矣。性源曰。以今年之少歉。不思徵捧。則將來若値如此之年。當無一石之捧。其在存羊之義。不可不捧矣。上曰。軍門保米。亦旣許代捧。則舊還。何可捧之耶。性源曰。舊還則捧與勿捧。不必自朝家知委。付之道臣。使之隨時爲之。好矣。上曰。然矣。上曰。卿等先退。一祥等退出。上曰。承旨前望單子入之。待下批牌招察任。出榻敎命書傳敎曰。政官牌招開政。上還內。命退。諸臣退去。
정조 10년
丙午九月十八日未時。上御重熙堂。惠堂畿伯入侍時。宣惠廳堂上徐有隣。京畿監司徐有防。右承旨趙興鎭。記事官金孝建李崑秀尹行任。以次進伏訖。上曰。甲申年謄錄。戶曹與內司所有者。無可依據。畿營惠廳。如有可考文跡。抄出以入。今番則列邑進排者。一竝除減。皆自京廳擧行。亦不必一依甲申已例。務從省略。好矣。有隣曰。畿邑進排。一竝除減。則皆自惠廳進排乎。上曰。當商量更敎矣。命書傳敎曰。此時守令。不可一刻曠官。箋文差使員。隨其上來。皆令除下直。當日下送。命退。諸臣以次退出。
정조 10년
行都承旨蔡弘履病。左承旨趙興鎭坐。右承旨李祖承坐直。左副承旨徐龍輔坐。右副承旨洪義榮坐直。同副承旨孟至大坐。注書金孝建仕一員未差。假注書金祖淳仕直。事變假注書朴瑞源仕。
정조 10년
孟至大啓曰。大司憲未差。執義李壽咸呈辭。掌令崔烜。持平朴奎淳俱在外。掌令李庚運疏批未下。持平宋民載未肅拜。監察茶時之意。敢啓。傳曰。知道。
정조 10년
傳于李祖承曰。禮曹判書入侍。
정조 10년
以京畿監司狀啓。永平縣民家失火事。傳于徐龍輔曰。當此荒歲。冬節失所。極爲矜惻。各別拔例顧助。期於奠接事嚴飭。災歲何拘常例。元恤典外。令該邑別般賙恤後形止狀聞事。一體回諭。
정조 10년
傳于李祖承曰。前慶尙監司入侍。
정조 10년
趙興鎭。以兵曹言啓曰。景福宮衛將金祥喜廉天培。自六月身病俱重。呈狀乞遞。輪番之任。不可久曠。竝改差。何如。傳曰。允。
정조 10년
趙興鎭。以兵曹言啓曰。同知中樞府事宋炳先。老病在鄕。末由上來。呈狀乞遞。西樞雖是閑局。不可一向虛縻。今姑改差。何如。傳曰。允。
정조 10년
丙午九月十九日午時。上御重熙堂。左副承旨與摠戎使入侍時。左副承旨徐龍輔。記事官金孝建李崑秀尹行任。摠戎使金思穆。以次進伏訖。上曰。卿旣是戚里中人。今番墓役。不設都監。主管無人。與錦城尉相議。看檢往來時。密符仍佩來往。可也。命退。諸臣以次退出。
정조 10년
丙午九月十九日申時。上御重熙堂。同副承旨與前慶尙監司入侍時。同副承旨孟至大。假注書金祖淳。記事官李崑秀尹行任。前慶尙監司鄭昌順。以次進伏訖。上曰。聞卿有病云。今則何如耶。昌順曰。在營時以暑濕之祟。三四日昏昏不省。服藥療治。少得稍間矣。上曰。容貌似勝。然則臨陣易將矣。今年年事之歉荒。果何如耶。昌順曰。勝於癸卯年。不及於戊戌年矣。上曰。卿之狀啓甚善爲。故對之如畫。若在指掌。而諺謂言甘之家醬苦。卿之治積果皆如狀辭之善否。設賑畢竟爲之。而賬邑當爲幾許耶。昌順曰。尤甚邑爲十餘邑。之次邑爲二十餘邑。而分等姑未爲之。未可的知矣。上曰。分數停退與歲末停退便否孰居。昌聖曰。向下傳敎中。有不可按例催科之敎。故百姓毋論貧富。互相觀望矣。上曰。然則分數爲好乎。昌順曰。分數似勝矣。上曰。本道如有所奏之事。陳之。昌順曰。今年災荒。多在沿邑。明春漕稅之納。恐有愆期之慮。元稅外加升等例納。已與新道臣。相議防給之道。有所區處。而至於漕倉屬邑外沿江海諸邑下納位米。係是倭供所需。每歲輸納。必在解氷之初。正當春窮之時。雖在常年。猶難措辦。今當災年。宜所軫念。均廳會錄別會米。目今留庫之數。爲四萬五千餘石。取其中一萬二千六百石。限一年許貸。先除耗條一千二百石。防給災邑下納之米。則在該廳。不過恒留之穀。在本道。只許一年之貸。以紓災邑窮春之民力。可作來秋本色之還報。無損於該廳。爲惠於災民。其爲兩便。莫大於此。下詢均堂而處之。何如。上曰。不必稟處。依此擧行事。分付。可也。出擧條上曰。南倉債錢。爲弊不少云。未知何如。而或有釐弊之道耶。昌順曰。南倉債錢事。旣承下詢。敢此仰達矣。南倉給債之規。本有排朔之例。蕩債之令。旣下於辛丑正月。則所當計其給債之朔。以爲徵利之限。而庚子臘月所給之債。竝收十朔之利。受債旬望之間。備納一年之息。多有稱冤之端。未免失信之歸。臣以此意。論報備局。未蒙許施。今若一例混捧。則便同加徵。取考臣備局報辭。以爲計朔收捧之地。似好矣。上曰。依爲之。出擧條昌順曰。尤甚邑勿定配所。新道臣分等狀啓。必當仰請。臣不必疊陳。而目今已到配之類。率多京外無賴之輩。作弊不些。主客俱困。其中罪人最多處。在前災荒之歲。多有移配之例。王獄罪配。固不可輕議。而秋曹及各道發配者。量宜移配於稍實處。以除災邑民弊。好矣。上曰。令刑曹抄出別單書入。以爲移配或酌處之地。可也。出擧條昌順曰。沿海災邑各軍門各衙門價布砲保。竝以代錢上納之意。特蒙許施。群情胥悅。莫不頌祝。而臣於遞歸之時。沿路民人。多以大同田稅。一體代納。多有呼訴。而綿農失稔。山沿無異窮春。辦納民情尤難。除麻布上納邑外。以木上納者。竝許代錢。可爲紓民力之道。而至於田稅。旣是惟正之供。雖不敢自下仰請。而大同之以錢代木。固多已例。下詢該堂。一體許施。似好。故敢此仰達矣。上曰。此事曾與惠堂。有所酬酢。而特以田稅木代錢。元無可據之例。果未免中止矣。聞卿所奏。民情之切願。槪可知之。況此事在小民。爲息肩之之道。何拘前例有無。依卿所奏施行。嶺南旣許。則兩湖綿農失稔。反有甚焉。今不可一許一否。竝依嶺南例代納事。一體行會。可也。出擧條命昌順先退。上曰。承旨曾以玉堂入侍乎。以臺諫入侍乎。至大曰。今日始爲入侍。其前則不曾入侍矣。上曰。承旨長在鄕乎。在京乎。至大曰。家屬則在鄕。而臣則近來僑居京中矣。仍命退。諸臣以次退出。
정조 10년
行都承旨蔡弘履病。左承旨趙興鎭坐直。右承旨李祖承坐。左副承旨徐龍輔坐。右副承旨洪義榮坐。同副承旨孟至大坐直。注書金孝建病一員未差。假注書金祖淳仕直。事變假注書朴瑞源仕。
정조 10년
傳于孟至大曰。大臣備局堂上引見。
정조 10년
孟至大啓曰。大司憲未差。掌令崔恒。持平朴奎淳俱在外。掌令李庚運疏批未下。執義李壽咸。持平宋民載牌招未下。監察茶時之意。敢啓。傳曰。知道。
정조 10년
趙興鎭啓曰。禁軍別將趙圭鎭。以禁軍戎器點考。今方慕華館。出去矣。兼帶右邊捕盜大將所佩命召及大將牌傳令牌。來請還納。何以爲之。敢稟。傳曰。仍佩往來。
정조 10년
兵曹口傳政事。副護軍單李漢泰。
정조 10년
吏曹參議前望單子入之。金載瓚落點。
정조 10년
以平安監司狀啓。安北縣監申思運。投印擅行之罪。令攸司稟處事。傳于孟至大曰。次對時筵敎。雖似未及聞知。無論事端之如此如彼。投印者。卽其地定配。便一成憲。投印之罪。不必令攸司稟處。此狀啓還下送。該縣監申思運。卽其地定配。今日政以在京無故人。各別擇差。待下批當日辭朝。
정조 10년
有政。吏批。判書兪彦鎬進。參判未差。參議金載瓚在外未肅拜。右承旨李祖承進。以尹翊東爲校理。洪義浩爲副校理。吳泰賢爲副修撰。魚錫定爲成川府使。尹履相爲安北縣監。
정조 10년
以京畿監司狀啓。楸子島定配罪人中官李允默押送事。傳于孟至大曰。尤甚邑勿定配所。已有許施。本島如在尤甚。以隣近稍實邑。更定配所。嚴禁雜人事。自本道卽爲文移該道。擧行形止。仍令該道伯狀聞事。回諭。
정조 10년
傳于孟至大曰。坐直承旨入侍。
정조 10년
李祖承。以吏曹言啓曰。元陵別檢張錫胤呈狀內。矣身素患痰癖之症。當此換節之時。添劇委頓。萬無供職之望云。身病旣如是。則勢難察任。今姑改差。何如。傳曰。允。
정조 10년
趙興鎭。以兵曹言啓曰。新除授北評事曺允大呈狀內。老父素抱痰癖之症。每當換節。必致苦劇。見今日氣猝寒。宿病復作。矣身且無兄弟。獨自扶將。以此情理。實無遠離赴任之望云。情理旣如此。則勢難强令赴任。今姑改差。何如。傳曰。允。
정조 10년
孟至大。以義禁府言啓曰。因伴送使李在簡狀啓。刑曹粘目內文化前縣令李英澤。移本府處之事。允下矣。李英澤。時在任所云。依例發遣府羅將拿來。何如。傳曰。待待命拿囚。
정조 10년
丙午九月二十日午時。上御重熙堂。左副承旨入侍時。左副承旨徐龍輔。假注書金祖淳。記事官李崑秀尹行任。以次進伏訖。上曰。在闕惠堂入侍。賤臣承命出。與惠廳堂上徐有隣偕入進伏。命書傳敎曰。今番禮葬外邑擧行。皆令除減。此則戶郞洪元燮。旣承筵敎。往復該廳。以京廳所儲。從便給價。而要之務從省減。期於簡約。此固無慮。而葬時各項祭奠之自列邑擔當者。今番亦勿分定。永命該寺擧行。而器數饍品。從外邑例。則太無限節。從京司例。則亦無擬倣。況今年事告歉。經費尤當慳惜。每祭床所入。該郞取考畿邑謄錄。參酌減半磨鍊。而給價。內司措備。無禮葬之意。外邑非可論。以其價本。劃給畿營。使之從便擧行。如是而有一毫貽弊之端。看檢該郞及道伯。難免其責。一體申飭。又命書傳敎曰。禮葬時進去官員名色。至於十三人之多。外邑支供。雖命除減。糧饌之需。反歸經費。今番則禮葬官加定官。繕工監官觀象監官護喪中使禮葬內司官相地官。竝勿出送。戶曹該色郞官一人。兼管禮葬及山役祭廳役事事。分付。以除冗費。以責實效。有隣曰。今番禮葬時進去官員。幾皆除減。而其中不可不進去之人。則糧饌。當自戶惠廳磨鍊矣。戶曹郞廳。兼管進去別看役。甲申前例爲三人。而今則鄭道弘。以兼相地官進去。看役將校又減爲二人。只以此四人磨鍊乎。敢稟。上曰。依爲之。帶去下屬。不可全然勿論。郞廳帶去吏隷幾人。內司吏隷幾人。參考前例。糧料一體磨鍊。可也。有隣曰。開金井時。相地官禮葬臨時。觀象監官員繕工監官員。當爲進去。此則糧饌。何以爲之乎。上曰。各於當日進去。只相地官。給當日糧饌。餘竝自持飯。可也。出擧條命書傳敎曰。冬令不遠。寒事漸緊。道臣巡行之尙今遲滯。不但可悶。分等狀啓。因此未免後時。還上之分數停退。亦已先期留意。若於念後發巡。待其回還後封啓。切急之民情。必以爲泄泄。如以陵寢奉審。所重有在云爾。則各陵寢。幾皆奉審。惟驪州兩陵。雖非道臣奉審。因兩次陵役頉處。無不繕修。外此數處。已經春審。畿伯南道巡審。今年則置之。至於民事。足可領略。申飭列邑槪狀。使卽修報後。分等狀啓。不多日內爲之事。令廟堂卽爲行會。命退。諸臣以次退出。
정조 10년
丙午九月二十日酉時。上御重熙堂。軍士房承旨入侍時。左承旨趙興鎭。假注書金祖淳。記注官承膺祚。記事官李崑秀。以次進伏訖。上曰。侍從堂上堂下罷散人。竝敍用。出榻敎賤臣承命出傳。上曰。今日次對。筵說爲之乎。賤臣對曰。方欲正書之際。入侍命下。故未及正書矣。上曰。然則出去書來。可矣。賤臣承命出。正書後持入。命退。承史以次退出。
정조 10년
行都承旨蔡弘履坐。左承旨趙興鎭坐。右承旨李祖承坐。左副承旨徐龍輔坐直。右副承旨洪義榮坐直。同副承旨孟至大坐。注書金孝建仕一員未差。假注書金祖淳仕直。事變假注書朴瑞源仕。
정조 10년
孟至大啓曰。大司憲未差。執義李壽咸。持平宋民載牌招未下。掌令李庚運疏批未下。掌令崔烜。特平朴奎淳俱在外。監察茶時之意。敢啓。傳曰。知道。
정조 10년
孟至大啓曰。今日拜表時。兩司無進參之員。憲府則監察代行矣。諫院雖不備。仍爲行禮之意。敢啓。傳曰。知道。
정조 10년
傳于李祖承曰。右副承旨與三使臣入侍。
정조 10년
以慶尙右兵使狀啓。御營軍照點次離營事。傳于徐龍輔曰。値今災歲。限麥秋以營將替行事。分付該道道臣處。湖南湖西。一體替行事。分付。
정조 10년
傳于孟至大曰。左副承旨入侍。
정조 10년
李祖承。以弘文館言啓曰。本館上番副校理臣金履翼。以禁衛營從事官。今日本營上下坐起時。晝仕出去之意。敢啓。傳曰。知道。
정조 10년
洪義榮。以兵曹言啓曰。專經武臣殿講不通人。各於本司。能誦間入直。能誦後。草記替直事。命下矣。卽接訓鍊院武兼廳守門將廳牒報。則訓鍊院僉正李潤集。判官劉漢坤。主簿白慶周李東榮李海容李光遇。武臣兼宣傳官成夏鎭李厚培。守門將吳文常。今已能誦云。依例替直之意。敢啓。傳曰。知道。
정조 10년
行副司直鄭昌順疏曰。伏以。臣兼帶典醫監提調之任。而臣兄臣昌聖。方帶本監一提調。相避之法。在下當遞。雖是閑司。不容虛縻。伏乞聖明。亟令該曹。照例遞改。以存公格。以安私分。千萬幸甚。答曰。省疏具悉。疏辭。下該曹稟處。
정조 10년
同副承旨孟至大疏曰。伏以。臣卽伏見進士韓應濂等到院疏槪。則侵斥喉院。至以壅蔽天聽爲說。臣不勝驚駭。取見其原疏。卽贈參判權得己。贈參贊權諰書院賜額之請也。夫書院賜額。自來體重。不可以儒生一時之論。遽然仰徹。故原疏雖已退黜。而臣見其該房。重被多士之論斥。則何敢一刻晏然於職次乎。玆不得已陳章經出。伏乞聖明。亟改臣職焉。省疏具悉。爾其勿辭察職。
정조 10년
副校理金履翼。修撰李尙度等疏曰。伏以。臣等適在直廬。得伏聞執義李壽咸。詣臺避嫌。因喉院退却。旋卽出去云。臣等竊以爲緩討被斥之憲臣。肆然來避。旣涉無嚴。詣臺避嫌之辭本。遽爾見却。亦必有故。躬往政院。得見其所謂避辭。則果然言言窘遁。節節駭愕矣。今其避辭。雖未及上徹。而本事旣關於懲討。公議將至於泯沒。故臣等非不知此時瀆擾之爲萬萬惶悶。而敢此冒陳焉。蓋其避辭。始則曰前憲長所懷。旣未承批則論以啓體。不可謂己發。末乃至於聲討。一人之見。似涉草率。噫嘻。此何言也。夫臺啓之體。若値齋日。代以所懷。則毋論承批與否。其後詣臺者。繼以連啓。自是流來古例也。況伊日所懷之未承批者。卽前諫長而至於憲長。則旣承數字之批。彼所謂未承批者。抑何所據。而今直曰論以啓體。不可謂己發云耶。在渠道理。當其詣臺之時。先陳憲長未了之懷。繼請王府拿致之命。固是職分內當然之事。而今旣誤了。則急於粧撰。罔念自服之義。此猶不足責也。而噫。彼下段云云。是又何言也。彼蔡濟恭。卽讎君父而魁亂賊者。則眞所謂人人皆可得而誅之也。而今玆西閫鎖鑰。儼然據專制之任。使幾明之義理。又復晦塞。已嚴之隄防。旋致隳懷。凡有血氣之類者。孰不驚心顫骨。明目張膽。而壽咸則乃反曰一人之見。似涉草率。彼其所叨之職。卽亞憲也。所坐之地。卽臺廳也。叨此職坐此地。何患乎討賊之力弱。聲罪之言輕。而今乃諉之以是耶。然則易溺者人心。難明者大義。而誠恐壽咸今者之言。足致方來無窮之憂。言念及此。實不勝駭惋憂懼之至。臣等旣見原本。則決不可以未經乙覽爲拘。而不思斥此懲彼之道。故玆敢相率仰溷。伏願聖明。特垂採納。執義李壽咸爲先施以刊改之典焉。省疏具悉。李壽咸事。不允。
정조 10년
丙午九月二十一日巳時。上御誠正閣。右副承旨與三使臣入侍時。右副承旨洪義榮。記事官金孝建李崑秀尹行任。上使昌城尉黃仁點。副使尹尙東。書狀官李勉兢。以次進伏訖。上曰。日氣漸寒。卿之又此遠役。實爲關念矣。何間可以渡江云耶。仁點曰。十月晦間。當渡江云矣。上曰。今番出來。上副勅三使臣。俱爲往見酬酢之言。別單書報。好矣。仁點等曰。謹當奉命矣。上曰。卿等善爲來往焉。命退。諸臣以次退出。
정조 10년
丙午九月二十一日午時。上御重熙堂。左副承旨與錦城尉摠戎使戶曹郞廳入侍時。左副承旨徐龍輔。假注書金祖淳。記事官李崑秀尹行任。錦城尉朴明源。摠戎使金思穆。戶曹正郞洪元燮。以次進伏訖。上曰。今則日字已迫矣。摠使何日當出去耶。思穆曰。卄四日。欲爲出去矣。上曰。今番則假家當不造成耶。思穆曰。他不緊關。而冶匠假家造給。然後鐵物可以打造。日氣似當漸寒。募軍住着處。亦不可不留念矣。上曰。附近人家。不可入接耶。思穆曰。如此則赴役。恐不便矣。上曰。然則若干造給。無妨耶。明源曰。然矣。上曰。此非半月墳。甕家不必過高。問鄭道仁輩造成。勿用柱木上下。竝以編竹爲之。似好矣。明源曰。此誠便好矣。上曰。墓役當始於何日耶。明源曰。以二十五日及來月初三日爲擇矣。上曰。金喜慶。以爲何如耶。明源曰。私家亦不忌九月云矣。上曰。然則以二十五日爲之。可也。上敎元燮曰。墓役則摠使專管。汝則只爲區劃物力。可矣。上曰。摠使出去後。留居董役。好矣。思穆曰。戶曹書吏不可不帶去矣。上曰。毋論計士書吏。只一人來往待令。可也。上曰。祭廳當於何日始役乎。明源曰。定其坐向。然後當涓日擧行矣。上曰。然則摠使先爲出去。與地官審定坐向然後入來。思穆退出。上口。新占處役事時。易致煩擾。孝昌墓前。以布帳遮隔。可矣。明源曰。誠好矣。上曰。孝昌墓當有告由之節矣。明源曰。然矣。上曰。以何日爲之乎。明源曰。以二十九日擇定矣。上命明源元燮退去。上曰。抄啓試券持入。賤臣承命出持入。命書三道儒疏批答及玉堂箚批後仍命退。諸臣以次退出。
정조 10년
丙午九月二十一日酉時。上御重熙堂。右副承旨與摠戎使入侍時。右副承旨洪義榮。假注書金祖淳。記注官金健修。記事官李崑秀。摠戎使金思穆。以次進伏訖。上曰。坐向定之乎。思穆曰。臣與鄭道弘金喜慶具聖元三人。往見則皆以癸坐丁向爲好矣。上曰。自新占處。至祭廳墟。爲幾步。聞甚近矣。思穆曰。俄者尺量。則自穴處。至祭廳墟。爲十八步矣。上曰。如彼其狹窄乎。思穆曰。然矣。上曰。若立祭廳則所見。甚似沓沓。無可變通之道乎。思穆曰。捨此則他無變通之道矣。上曰。卿旣聞俄者下敎。卄四日出去。凡事。務從簡要。勿令張大爲之。可矣。命退。諸臣以次退出。
정조 10년
行都承旨蔡弘履坐。左承旨趙興鎭坐直。右承旨李祖承坐。左副承旨徐龍輔坐直。右副承旨洪義榮坐。同副承旨孟至大坐。注書金孝建仕一員未差。假注書金祖淳仕直。事變假注書朴瑞源仕。
정조 10년
大殿誕日。大殿王大妃殿惠慶宮中宮殿。奎章閣口傳問安。答曰。知道。大殿。政院玉堂朝廷二品以上六曹堂上單子問安。答曰。知道。王大妃殿惠慶宮中宮殿。政院玉堂口傳問安。答曰。知道。
정조 10년
孟至大啓曰。大司憲未差。執義李壽咸。持平宋民載牌招未下。掌令李庚運疏批未下。掌令崔恒。持平朴奎淳俱在外。監察茶時之意。敢啓。傳曰。知道。
정조 10년
李祖承。以禮曹言啓曰。今此大殿誕日陳賀。諸道所封箋文中慶尙道左兵使姜五成。以應封官兼別軍職。故各爲封箋。原春道伊川府使李儒敬。亦以別軍職封箋矣。一體看品捧入之意。敢啓。傳曰。知道。
정조 10년
戶曹參判尹尙東疏曰。伏以。臣猥膺專對之命。今已辭陛矣。瞻望象魏。不勝耿結之忱。仍伏念臣所帶地部佐貳之職。分司陪衛之任。不可虛縻往返。伏乞聖明。亟令該曹。照例遞改。以存公格。千萬幸甚。答曰。省疏具悉。疏辭。下該曹稟處。
정조 10년
丙午九月二十二日辰時。上御重熙堂。軍士房承旨入侍時。左承旨趙興鎭。記事官金孝建李崑秀尹行任。以次進伏訖。上曰。日氣。何如。興鎭曰。寒事猝劇矣。上曰。昨日儒疏辭語。何如。而至有承宣徑出之擧耶。興鎭曰。有壅蔽天聽等語。故不得已徑出矣。命退。承史以次退出。
정조 10년
丙午九月二十二日午時。上御重熙堂。左副承旨入侍時。左副承旨徐龍輔。記事官金孝建李崑秀尹行任。以次進伏訖。上命書傳敎曰。今年湖南災荒。實爲諸道之最。觀於分等狀辭。民情遑汲。無異癸卯。欲救吾民燃眉之急。事關拯溺。豈暇他顧。大抵停退一事。予意則嘗以爲臨歲頒令。大不如先期分數之爲奠民心息民力。若遇歉歲。輒先知會。便成一副規度。廟議雖有參差。今不可斑駁。新還餉分數停退事。軍匠保奴婢貢米布分數停退事。各樣屯稅執卜事。竝依癸卯綸音施行。道狀雖不拖及。尤甚之次邑內醫院進上靑大竹內弓房御用箭竹。京外所納竹木。亦依癸卯年例。限明年麥秋。特竝蠲減事。令廟堂三懸鈴行會。又命書傳敎曰。荒政考冊子。年前有抄出之命。而尙不就緖云。今則兩大臣。皆在時任。勢難躬檢。備堂中一二人。分掌抄出。從速完役事。申飭之意。言于廟堂。命退。承史以次退出。
정조 10년
行都承旨蔡弘履坐。左承旨趙興鎭坐。右承旨李祖承坐。左副承旨未差。右副承旨洪義榮坐直。同副承旨孟至大坐直。注書金孝建仕一員未差。假注書金祖淳仕直。事變假注書朴瑞源仕。
정조 10년
孟至大啓曰。大司憲未差。執義李壽咸。持平宋民載牌招啓辭未下。掌令崔烜。持平朴奎淳在外。掌令李庚運疏批未下。監察茶時之意。敢啓。傳曰。知道。
정조 10년
傳于蔡弘履曰。右副承旨與致祭承旨入侍。
정조 10년
孟至大。以弘文館言啓曰。校理朴基正尹翊東連呈辭單。不爲行公。竝卽牌招察任。何如。傳曰。允。
정조 10년
李祖承。以禮曹言啓曰。各陵秋展謁取稟草記批旨內。日字以念間晦前後推擇事。命下矣。卽令日官推擇。則今九月二十日二十一日俱吉。二十三日國忌正日相値。二十四日二十五日二十六日俱有拘忌。二十七日吉。二十八日拘忌。二十九日三十日吉。來十月初一日初二日拘忌。初三日吉云。以何日定行乎。敢稟。傳曰。以二十七日爲之。當詣貞陵展謁。道里至近。一依園所展拜時用京擧動例。擧行事。分付。可也。
정조 10년
李祖承。以禮曹言啓曰。今秋各陵展謁取稟草記批旨內。當詣貞陵展謁事。命下矣。取考己酉謄錄。則二月順陵行幸出還宮時服色。自上具黑頭冕。除揷羽。黲布戎服。百官則以黑布笠。除揷羽。淺淡色戎服。佩劍佩弓矢。隨駕事磨鍊矣。今亦依此擧行乎。敢稟。傳曰。依此爲之。只佩劍事。分付。可也。
정조 10년
趙興鎭。以兵曹言啓曰。今此貞陵展詣時隨駕營門。依定式今春陵幸時隨駕營門。自當擧行。而禁軍及馬步軍幾番幾哨磨鍊乎。敢稟。傳曰。以訓局步軍八哨馬軍御營鄕軍四哨騎士二番禁軍三番隨駕。挾輦軍。依京擧動例爲之。只加百名。可也。
정조 10년
趙興鎭。以兵曹言啓曰。在前貞陵展謁時。道路以沙阿里香路作行。而壬寅年。改以安巖洞磨鍊矣。今番則何以擧行乎。敢稟。傳曰。以壬寅年磨鍊道路擧行。可也。
정조 10년
趙興鎭。以兵曹言啓曰。今此貞陵展謁時。一依園所展拜時用京擧動例擧行事。命下矣。在前永祐園展拜時。斥候伏兵有置之之例。今番則何以爲之乎。敢稟。傳曰。置之。
정조 10년
趙興鎭。以兵曹言啓曰。今此貞陵展謁時。一依園所展拜時用京擧動例擧行事。命下矣。在前永祐園動駕時。各差備驛馬竝置之。而只給內吹馬。今亦依此例。以京畿驛馬二十三匹補把之意。分付本道。何如。傳曰。不過咫尺之地。內吹勿令騎馬。可也。
정조 10년
趙興鎭。以都摠府言啓曰。今日入直內三廳武兼禁軍及軍兵等。當爲中日習射。而冬至拜表相値。不得爲之之意。敢啓。傳曰。知道。
정조 10년
李祖承。以御營廳言啓曰。本廳前軍色從事官李彦祜。旣已敍用。仍爲差下。使之察任。何如。傳曰。允。
정조 10년
領議政鄭存謙箚曰。伏以。臣一縷未絶。職名自如。而此時承候之列。不得隨諸大臣後。慰勉之忱。無以自效。其可曰生在地上乎。祗自伏枕悲泣。寧欲溘然。臣於垂死之中。猶有耿耿而消鑠不得者。朱子曰今日之事第一。且是勸得人主收拾身心。保惜精神。臣於年前。以此說。有所仰陳。聖聰。想必記有。此蓋聖人本領工夫。存心養氣之術。於千則百之源。盡在於是。不但爲前哲節宣之方。亦可爲聖王治平之基。先正臣文簡公成渾筵奏及封事。備陳大道之要。而輒以朱夫子八字要訣。作爲第一義。前後惓惓申複不已。則深培原養之要道先務。豈有以加於此也。矧今祖宗付畀之責。億兆顒若之望。咸萃於殿下一身。悠悠萬事。孰有大於保嗇聖躬。而聖躬保嗇之道。又孰大於收拾身心。保惜精神也哉。惟願聖明。察臣將死之鳴。益加留神於朱子之訓。先正之說焉。仍念臣不幸罹疾。已斷復起之望。虛縻重任。益促垂絶之命。辭單請急。是誠疾痛之呼父母。而未蒙矜許之恩。至承封還之敎。五情如擣。一身靡措。今臣必死之疾。再發三年之內。半身不用。已無可爲。痰壅身顫。俱係末症。中書重地。委之未冷之屍。漫無所省。恬不自處。國體臣分。寧有是哉。誕辰起居之班。有位咸簉。而臣獨僵委床簀。常分盡廢。罪戾徒積。悚惕冞切。由單未徹。宜卽申控血籲。而近因日寒。諸症越添。數行文字。未能自力。遷就至此。情亦慼矣。伏乞天地父母。俯垂哀憐。察臣已癈之疾。更不可爲人。諒臣猥叨之職。決不容羈縻。特降處分。亟賜遞解。非臣之幸。國事之幸也。臣不勝涕泣祈懇之至。取進止。答曰。省箚具悉卿懇。首陳慰勉之言。當雖念。愼節尙未差可。奉慮無已。卿須安心勿辭。益加善攝。仍傳曰。此批答。遣史官。傳諭于領議政。
정조 10년
丙午九月二十三日辰時。上御重熙堂。軍士房承旨入侍時。左副承旨趙興鎭。記事官金孝建李崑秀尹行任。以次進伏訖。上曰。陵幸時侍衛。依園所動駕時例磨鍊。出榻敎上曰。無雨意乎。興鎭曰。寒事猝酷。故雨意則無矣。命退。承史以次退出。
정조 10년
丙午九月二十三日巳時。上御重熙堂。右副承旨與致祭承旨入侍時。右副承旨洪義榮。假注書金祖淳。記注官承膺祚。記事官尹行任。致祭承旨李頤祥。以次進伏訖。上曰。昨日聞之則宣額不得爲之云耶。頤祥曰。然矣。上曰。政院未及出給。以致如此耶。頤祥曰。然矣。上曰。西磵書院。何如耶。頤祥曰。在於萬山中。而草創院宇。多有未備之節。又是離群絶俗之地。故後來守護。亦似難矣。上曰。先正所居之屋。至今猶存耶。頤祥曰。只有遺墟碑而已。屋宇則自先正在時。不過數間草屋。而今焉無矣。上曰。然則觀其遺墟。可以堪居乎。頤祥曰。在於亂山中。初無村落之可隣。所見極爲愁絶。殆非一時可堪之地。故臣及諸人。相與感歎欽慕矣。上曰。士夫多來會乎。頤祥曰。數日間陸續來會者。爲數千人矣。上曰。安東府使當出來矣。頤祥曰。以祭官出來矣。上曰。沿路年事。何如。頤祥曰。沿邊則甚於癸卯云矣。上曰。安東入於稍實耶。頤祥曰。聞府使之言。入於稍實云矣。上曰。民情遑遑乎。頤祥曰。來頭則雖未可的知。蓋今則田穀足可繼食。故姑無遑遑之色云矣。上曰。今番行路有何可達之事乎。頤祥曰。往來悤遽。故別無所聞矣。上曰。然則退去。頤祥退出。上曰。左副承旨與禮判入侍。賤臣承命出。與左副承旨徐龍輔。禮曹判書徐有隣偕入進伏。上曰。右副先退。義榮退出。命書傳敎曰。西磵書院致祭。旣命宣額日爲之。則書寫官所書扁額。齎送於下去承旨之行。可也。否則依例遣禮官。可也。今聞致祭承旨言。扁額不爲下送。權令地方官。書揭後致祭云。該房承旨事。大是不察。當該禮房承旨罷職。書寫官則藝文館學士差出啓下云。書置扁額。下送本道。卽爲書揭後狀聞事。下諭。有隣曰。今番禮葬墓山破土時。孝昌墓當有告由之節。告由文。令藝文館依例撰出。祠后土祭。例自外邑設行。而今番則凡諸等事。旣已自京擧行。此亦自京設行之意。知委各該司。何如。上曰。依爲之。出擧條命書傳敎曰。左副承旨許遞。前望單子入之。待下批牌招察任。命退。諸臣以次退出。
정조 10년
行都承旨蔡弘履坐。行左承旨李在學坐直。右承旨趙興鎭坐。左副承旨李祖承坐。右副承旨洪義榮坐。同副承旨孟至大坐直。注書金孝建仕一員未差。假注書金祖淳仕直。事變假注書朴瑞源仕。
정조 10년
李在學。以都摠府言啓曰。今日入直內三廳武兼禁軍及軍兵等。中日習射。請出標信。傳曰。後日次爲之。
정조 10년
孟至大啓曰。大司憲未差。執義李壽咸。持平宋民載牌招未下。掌令李庚運疏批未下。掌令崔烜。持平朴奎淳俱在外。監察茶時之意。敢啓。傳曰。知道。
정조 10년
孟至大啓曰。來二十五日。朝參日次矣。敢稟。傳曰。停。
정조 10년
孟至大啓曰。今此貞陵親祭時祭文。當爲製進。藝文提學兪彦鎬。待明朝牌招。何如。傳曰。允。
정조 10년
傳于孟至大曰。禮兵房承旨入侍。
정조 10년
摠管前望單子入之。都摠管洪良浩。副摠管任嵂落點。
정조 10년
兵曹口傳政事。以朴宗和李身敬爲宣傳官。
정조 10년
孟至大啓曰。今九月二十六日。祿都目政事爲之之意。敢啓。傳曰。知道。
정조 10년
兵曹口傳政事。副司果單姜世綸趙濟魯李書九。
정조 10년
傳于孟至大曰。今番禮葬斬破土日先斯告由孝昌墓時。斯祭官以錦城尉。大祝。奉常正許晪爲之。祠后土祭斯祭官。以摠戎使爲之。大祝。以禮葬看檢郞官爲之事。分付。祠后土祭物。勿令外邑進排。依他祭例。令畿營京廳。從便磨鍊進排事。分付禮曹。祭品。錦城尉旣承下敎。依此爲之事。分付。
정조 10년
傳于孟至大曰。左承旨入侍。
정조 10년
傳于孟至大曰。漢城判尹前望單子入之。
정조 10년
判尹前望單子入之。趙時俊落點。
정조 10년
以都摠府守宮望單子。傳于孟至大曰。摠管中懸頉人。本職許遞。時帶亞將人。纔有摠管許遞之命。而新除者又是亞將云。兼帶亞將改差。寶劍望筒守宮望筒侍衛望筒。更爲修正以入。
정조 10년
孟至大。以訓鍊都監言啓曰。本局帳幕軍鳥銃貫一中邊一中一名。木綿二疋。邊二中三名。各木綿一疋布子一疋。貫一中三名。邊一中十五名。各木綿一疋。依啓下單子。分等施賞之意。敢啓。傳曰。知道。
정조 10년
孟至大。以義禁府言啓曰。安北前縣監申思運。卽其地定配事。承傳。啓下矣。申思運。平安道安北縣。卽其地定配。而以承傳內辭意。具罪目。依例發遣府書吏。所到處執捉。仍令押送配所之意。敢啓。傳曰。知道。
정조 10년
丙午九月二十四日辰時。上御春塘臺。瑞蔥臺入侍時。左承旨趙興鎭。右承旨李祖承。記事官金孝建。假注書金祖淳。記注官承膺祚。記事官尹行任。二直提學李秉模。以次進伏訖。命書榻敎曰。摠管中時帶亞將人許遞。與未差之代。前望單子入之。待下批牌招察任。命應射人員呼名發射等節。依例爲之。命書榻敎曰。宣傳官崔命健李觀成汰去。上曰。宣傳官有闕之代。令該曹口傳差出。出榻敎賤臣承命出傳。試射畢。上還內。諸臣以次退出。
정조 10년
丙午九月二十四日酉時。上御重熙堂。坐直承旨入侍時。行左承旨李在學。假注書金祖淳。記事官李崑秀尹行任。以次進伏訖。上曰。明日次對出令云耶。在學曰。然矣。上命讀公事。在學讀奏。命書啓目判付及草記批答訖。命退。承史以次退出。
정조 10년
行都承旨蔡弘履坐。行左承旨李在學坐。右承旨趙興鎭坐直。左副承旨李祖承坐。右副承旨洪義榮坐。同副承旨未差。注書金孝建仕一員未差。假注書金祖淳仕直。事變假注書未差。
정조 10년
洪義榮啓曰。明日次對。兩司當爲進參。除在外疏批未下外。執義李壽咸。持平宋民載。司諫宋銓。獻納李敏采。正言宋翼孝。竝待開門牌招。以爲進參之地。何如。傳曰。允。
정조 10년
傳于洪義榮曰。大臣備局堂上引見。
정조 10년
洪義榮啓曰。大司憲未差。執義李壽咸牌不進。掌令李庚運疏批未下。掌令崔烜。持平朴奎淳俱在外。持平宋民載陳疏入啓。監察茶時之意。敢啓。傳曰。知道。
정조 10년
李在學啓曰。卽者議政府錄事來言。右議政金熤。以爲。筵敎之下。震懍罔措。走伏金吾門外。恭俟鈇鉞之誅云。仍納命召。何以爲之。敢稟。傳曰。安心勿待命之意。已令入侍史官傳諭。命召。更遣史官傳授。
정조 10년
趙興鎭啓曰。卽者義禁府都事來言。議政府右議政金熤。今方待命於金吾門外云。係是大臣去就。敢啓。傳曰。知道。
정조 10년
朴瑞源汰去。代以張錫胤爲事變假注書。
정조 10년
有政。吏批。判書兪彦鎬進。參判未差。參議金載瓚在外未肅拜。行都承旨蔡弘履進。啓曰。鐵原府使。今當差出。而未準朔禁軍將竝擬。何如。傳曰。允。以鄭宇淳爲大司憲。李太亨成種仁爲校理。金憙爲戶曹參判。吳載純爲典醫提調。鄭存玉爲尙衣僉正。李潤國爲鐵原府使。柳知養爲北靑府使。宋載經爲同敦寧。鄭昌順爲判尹。承文博士單金驥燦。鄭昌聖爲分內醫提調。
정조 10년
兵批。行判書李命植進。參判趙鼎鎭病。參議朴天衡病。參知柳誼入直進。左副承旨李祖承進。副護軍單朴廣源朴長憲。副司直單金頤柱權徐有成鄭存中宋鍈金魯永尹致性洪樂恒成德雨尹序東李彦祜洪良浩。以鄭昌順爲知事。李鎭恒爲分副摠管。白尙瑩權昌質爲景福將。申若文爲都摠都事。李泓爲同知。成種仁爲文兼。金宗赫爲越松萬戶。李重馥爲分副摠管。山馬監牧官單金繼喆。同知單尹興莘。僉知單吳載紹李煜安榕。金履翼爲北評事。
정조 10년
趙興鎭啓曰。今日政新除授分副摠管李鎭恒李重馥。卽爲牌招。以爲推移入直之地。何如。傳曰。允。
정조 10년
工曹判書前望單子入之。趙時俊落點。
정조 10년
兵曹口傳政事。以白東俊爲禁衛中軍。
정조 10년
傳于洪義榮曰。當該承旨遞差。
정조 10년
以奉祭品差使員鐵山府使鄭㵙。中和府使金養和等拿處傳旨。傳于趙興鎭曰。曠官可悶。以推考。更捧傳旨。
정조 10년
以中和府使金養和。平山府使金㻐等拿處傳旨。傳于趙興鎭曰。分揀。
정조 10년
傳于蔡弘履曰。左副承旨入傳。
정조 10년
傳于洪義榮曰。前後飭敎之下。無異補外。成川府使魚錫定。催促謝恩。
정조 10년
洪義榮啓曰。成川府使魚錫定。以記過待令。旣入闕中。而肅單屢度催促。終不來呈。事體所在。誠極未安。從重推考。何如。傳曰。允。今日擧措。大關國綱。且關西守令。無非兼營將。初有記過之命。而今則肅謝。又已下直。記過分揀。待城門開。罔夜赴任。赴任日字狀聞事。下諭于本道監司。
정조 10년
蔡弘履。以吏批言啓曰。副司果李勉兢加資事。命下矣。雖已資窮。未經準職。何以爲之。敢稟。傳曰。加資。
정조 10년
洪義榮。以戶曹言啓曰。親臨瑞蔥臺試射時。馬上才雙馬上才入格人等頒賞木布數爻。別單書入之意。敢啓。傳曰。知道。
정조 10년
李在學。以兵曹言啓曰。專經武臣殿講不通人。各於本司。能誦間入直。能誦後。草記替直事。命下矣。卽接訓鍊都監御營廳移文及部將廳東氷庫牒報。則訓鍊都監哨官李翼鉉尹範九。東道參軍具弘遠。部將奉致珪。東氷庫別提吳在臣。今已能誦云。依例替直之意。敢啓。傳曰。知道。
정조 10년
趙興鎭。以禁衛營言啓曰。瑞蔥臺試射時。本營帳幕軍鳥銃得中單子判付。令本營考例施賞後。草記事。命下矣。貫一中邊一中一名。邊二中五名。木布各一疋。貫一中二名。邊一中十三名。木各一疋。依例施賞之意。敢啓。傳曰。知道。
정조 10년
丙午九月二十五日未時。上御重熙堂。左副承旨入侍時。左副承旨李祖承。記事官金孝建李崑秀尹行任。以次進伏訖。上曰。右相還家云耶。祖承曰。未及聞知矣。上曰。成川府使。當日辭朝事。分付。賤臣承命出傳。命退。承史以次退出。
정조 10년
丙午九月二十五日酉時。上御重熙堂。軍士房承旨入侍時。右承旨趙興鎭。假注書金祖淳。記注官金健修。記事官李崑秀。以次進伏訖。命書榻敎曰。未下直守令。皆令明日辭朝。上曰。成川府使入來乎。興鎭曰。屢度催促。來詣闕外。終不入來云矣。上曰。補外與竄謫無異。成川雖以補外下送。尙不欲下去乎。以此意。分付吏曹書吏。使之問於魚錫定。以入。賤臣承命出。還奏曰。雖補外。若他道則當下去。關西則決不敢下去云矣。命書榻敎曰。成川府使魚錫定。記過待令。上曰。右副承旨與成川府使爲至親云。各別催促。使之入來。可也。仍命退。諸臣以次退出。
정조 10년
行都承旨李崇祜齋宿。左承旨徐鼎修齋直。右承旨趙興鎭齋宿。左副承旨趙尙鎭齋宿。右副承旨徐瀅修齋宿。同副承旨金載瓚齋直。注書金孝建齋宿一員未差。假注書金祖淳齋直。事變假注書李德鉉仕。
정조 10년
趙興鎭啓曰。明日大駕詣貞陵入齋室後。王大妃殿惠慶宮問安。何承旨進去乎。敢稟。傳曰。左副承旨進去。
정조 10년
趙興鎭啓曰。大司憲鄭宇淳未肅拜。執義未差。掌令崔烜。持平朴奎淳俱在外。掌令李庚運。持平宋民載疏批未下。監察茶時之意。敢啓。傳曰。知道。
정조 10년
傳于趙興鎭曰。諸臣章奏。不敢更提。禁令昭載。伊後旣無勿施之命。則近日疏箚。有逼句語。非不知依年前傳敎。隨卽勘斷。而葛藤之時。勆勷所致。捧納承旨罷職。在院承旨竝遞差。
정조 10년
趙興鎭啓曰。今日齋宿時。承旨當爲備員。未差之代。政官牌招開政差出。待下批仍卽牌招察任。左承旨李在學受由在外。合有變通之道。何以爲之。敢稟。傳曰。許遞。與未差之代。前望單子入之。待下批牌招察任。
정조 10년
吏曹參議前望單子入之。李時秀落點。
정조 10년
承旨前望單子入之。李崇祜徐鼎修趙尙鎭金載瓚李集斗落點。
정조 10년
傳于徐鼎修曰。右副承旨入侍。
정조 10년
以左副承旨趙尙鎭。同副承旨李集斗牌不進罷職傳旨。傳于趙興鎭曰。只推。
정조 10년
李崇祜啓曰。新除授右副承旨金載瓚。以前任成川府使。方在解由未出中。何以爲之。敢稟。傳曰。勿拘。
정조 10년
備志記。鐵原府使李潤國下直。長弓一張長箭一部片箭一部筒兒一箇賜給。
정조 10년
以承旨房望。傳于李崇祜曰。仍。
정조 10년
傳于李崇祜曰。右副承旨與下直守令入侍。
정조 10년
吏曹口傳政事。以蔡弘履爲兵曹參判。
정조 10년
張錫胤在外。代以李尙寯爲事變假注書。
정조 10년
李尙寯在外。代以李德鉉爲事變假注書。
정조 10년
金載瓚。以內醫院都提調提調意啓曰。駞酪粥。自十月初一日。當爲封進。依前例擧行事。預爲分付司僕寺之意。敢啓。傳曰。知道。
정조 10년
徐鼎修。以兵曹言啓曰。今此陵幸時。右邊捕盜大將趙圭鎭。以禁軍別將。領軍隨駕矣。還宮間左邊捕盜大將李漢昌。姑令兼察。何如。傳曰。允。
정조 10년
金載瓚啓曰。因兵曹草記。今此陵幸時。右邊捕盜大將趙圭鎭。以禁軍別將。領軍隨駕。還宮間左邊捕盜大將李漢昌。姑令兼察事。允下矣。左邊捕盜大將李漢昌。卽爲牌招。以爲聽傳敎之地。何如。傳曰。允。
정조 10년
金載瓚。以兵曹言啓曰。今此幸行時。宣傳官當爲備員。而堂上宣傳官有闕之代口傳差出。以爲備員侍衛之地。何如。傳曰。允。
정조 10년
兵曹口傳政事。以吳載重爲宣傳官。
정조 10년
金載瓚。以兵曹言啓曰。闕內入直訓鍊都監局別將把摠哨官及內三廳將守門將銅龍門把摠哨官等番單子。每中日入啓受點。趁期替直矣。今九月二十七日之中日則動駕相値。不得入啓受點。依例回鑾。翌日入啓受點後。分所單子。亦爲書入。巡將監軍。今九月二十六日受點人員。二十七日至。使之仍察之意。敢啓。傳曰。允。
정조 10년
金載瓚。以兵曹言啓曰。今此幸行時侍衛禁軍。不可不點擇以行矣。各番禁軍中新受馬及病蹇不能馳赴之類。依例推移替直之意。敢啓。傳曰。允。
정조 10년
徐鼎修。以禁衛營言啓曰。來十月當一番前部左司屬黃海道五哨軍兵逢點實數六百五十二名。已爲點閱整齊。來十月初一日。與內外各處入直將官軍兵等。依例替代後。舊軍放送之意。敢啓。傳曰。知道。
정조 10년
徐鼎修。以禁衛營言啓曰。來十二月當二番前部中司屬黃海道五哨軍兵。來十一月二十五日。京中逢點。依例準二朔立番之意。本道監兵使處。預爲知委。何如。傳曰。允。
정조 10년
徐鼎修。以御營廳言啓曰。依啓下單子判付。本廳帳幕軍金德彬等六名。鳥銃邊二中。各木一疋布一疋。金世興等二名。貫一中。全泰天等二十名。邊一中。各木一疋施賞之意。敢啓。傳曰。知道。
정조 10년
徐鼎修。以御營廳言啓曰。新舊番未換之前。若値幸行時。則新番軍出用事。前已定式矣。今此貞陵幸行時新番軍。旣已逢點整齊。各處守直軍及屛門把守軍。以新番軍。量宜定送之意。敢啓。傳曰。知道。
정조 10년
徐鼎修。以御營廳言啓曰。本廳來十月十一月兩朔應立前部後司屬慶尙右道五哨軍兵六百七十名。已爲逢點整齊矣。來十月初一日。與右司軍兵。替代立番後。舊軍放送之意。敢啓。傳曰。知道。
정조 10년
徐鼎修。以御營廳言啓曰。本廳來十二月丁未正月兩朔應立左部前司屬慶尙右道五哨軍兵。十一月二十五日。京中逢點。十二月初一日。與前部後司軍兵。當爲替代立番。趁期調送事。本道監兵使處。依前知會之意。敢啓。傳曰。知道。
정조 10년
應敎鄭萬始。副校理金履翼。修撰李尙度。副修撰吳泰賢李百亨等箚曰。伏以。臣等卽伏見傳旨下者。有副校理洪義浩削職之命。臣等相顧愕眙。繼之。以憂歎也。蓋其筵對所陳。姑未詳其如何。而想不過嚴懲討而救諫臣而已矣。噫。義在共討而志切請討。職居必救而意存伸救者。雖是當然底事。而能免伈泄而退。則此固可奬不可罪也。乃今不賜優容。反加摧折。此不但臣等之驚歎。凡在瞻聆。孰不爲殿下慨惜也哉。況今朝象之愁沮。義理之晦塞。專由於蔡濟恭事。而無復餘地。則殿下每因此事。輒致過中之擧者。非徒大壞隄防。大咈輿情而已。實有欠於大聖人來言恢聽之德。臣等於此。尤不能無感於天地之大矣。伏願聖明特加三思。亟收洪義浩譴削之命。仍寢諫臣遞改之敎焉。取進止。答曰。省箚具悉。懲討自懲討。嚴畏自嚴畏。洪義浩之進前奏語。肆及設禁事件。譴削失之太寬。爾等其敢開口申救乎。
정조 10년
持平宋民載疏曰。伏以。天時易邁。秋節已暮。墓所親奠。聖懷增傷。睿儀日遠。民心靡依。臣以雷肆舊屬。區區莫攀之慟。有倍他人。近作鄕廬之行。猥辱馹召之命。而迺於千萬夢外。伏見十四日夜下傳敎。天理杳茫。不可諶斯。心神隕絶。如不欲生。蒼黃登途。來伏私次。以今驚遑之忱。在臣叩謝之義。宜不俟駕。竭蹶趨膺。而第臣向來。適叨見職。猥隨諸臺之後。得參賓筵之末。而伊日大臣。以李東馨事聲討之後。其在耳目之列者。宜卽論啓。而始也不善周旋。至有引避之擧。終焉徑先退出。未免做錯之失。疏論啓斥。左右迭發。至謂之雷同巧避。噫嘻。隄防當嚴。懲討宜急。則巧避之目。人或不諒。而鈍滯之罪。臣亦自知。人言之來。臣實拜受。時月雖久。慙恧冞切。間者文兼之銜。玉署之除。亦不敢爲唐突冒膺之計。今此所叨。卽臣狼狽之地。追惟前愆。如負大何。臺端一步。已成鐵限。玆敢冒入文字。略暴危懇。伏乞聖明。諒臣難冒之情。治臣違傲之罪。亟削官銜。仍刊臺選。以爲廷臣不事事之戒焉。臣方自劃。何容言爲。事在必誅。豈可終默。噫。彼蔡濟恭之凶言逆節。國人之所共知。而大臣疏箚。亦已悉言之矣。卿宰齊聲請討。三司一辭爭執。眞所謂大夫國人。皆曰可殺。何殿下屈王法。而咈衆論。必欲庇覆於齊憤共討之中。忽授閫符於輦路卒遽之間。群聽訝惑。衆情愈激。噫嘻。此何擧也。夫外補薄罰。自是聖王匪怒之敎。則施諸尋常之罪過。猶屬寬大之恩數。何況逆如濟恭。罪如濟恭。而凶肚未究。顯戮未加。乃反授之以雄閫。寵之以華鉞。不由該曹。直授虎符。古今天下。寧有是耶。世道之憂。已無可言。聖德之累。抑恐非細。臣纔從鄕外來。前後筵敎。雖未承聞。而亂逆懲討。人臣之大義也。朝廷之公憤也。雖以人主之尊。有不得私護曲庇。則殿下何爲此必不行之事也。一日二日。上下相持。義理漸晦。事面徒損。似此景色。曾所罕聞。至若關西諸守令之恥爲管下。抛棄民事。爭欲投印。而渠則偃處閫營。殆若固有。西來傳說。誠一變怪。嗚呼。此何等時也。國勢岌嶪。人情靡屆。君臣上下。固當精白惕厲。可討者討之。可誅者誅之。使亂賊懲畏。群情悅服。然後天心可回。時象可靖。惟彼濟恭。何等惡逆也。名曰惡逆而不惟不誅。從以官爵之。官爵之不足。竝與爭執者而罷削之。擧措顚倒。聽聞驚懼。目下之憂。誠有難言。將來之慮。靡有其極。伏願聖明。亟回轉環之量。特收濟恭誤授之命。仍令王府。設鞫得情。明施典刑。以洩輿憤焉。省疏具悉。悉諭諸批矣。
정조 10년
掌令李庚運疏曰。伏以。日月易邁。秋序已窮。文孝世子誕辰。倏焉又過。臣民悲冤。撫時益切。伏況我殿下親奠墓所。歷臨魂宮。觸境寓目。當作何懷。又値今日。孺慕冞切。摛院致齋。眞殿行禮。經宿還內。聖體勞動。區區焦慮。曷有其極。仍伏念臣不才無狀。濫被恩造。出入臺地。已有年矣。前後叨冒。非止一再。而僨誤多端。譏斥備至。乃至於向來儒臣譴削之請而極矣。噫。臺臣登筵。各持笏記。自是由來例規。而臣於春間。適叨見職。倉卒前席。未及周旋。莫重傳啓。不得繼陳。此是有臺閣以來所未有之事。私心惶恧。已無可言。而人言之來。固所自知。果然引義遞退之後。入侍儒臣。乃以不持笏記。至請削職。追思至今。愧汗浹背。從今以往。臺端一步。便是鐵限。僨轅之地。不可復玷。守株之見。已有自劃。不意昨者。掌憲新命。又及臣身。臣誠惝怳悸恐。不知所以自措。百爾思量。抗顔無路。而只緣賓對有命。飭敎至嚴。雖不得不黽勉冒出。而肅單差晩。未及登對。不得隨參於諸臺之後。由前由後。所失非細。莫非臣昏謬顚錯之致。以此情踪。仍因蹲冒。斷無是理。玆敢不避猥屑。略暴微諒。伏願聖明。特垂諒察。亟遞臣所帶職名。仍治臣瀆撓之罪。以肅朝綱。以安私分。不勝幸甚。臣旣不以見職自居。而事關懲討。不忍終默。敢此附進焉。嗚呼。蔡濟恭之負犯。果何如。關係。果何如。雖以相箚院啓中所論列者觀之。逆節凶言。昭不可掩。尙此爵秩之自如。王章之不加。已是失刑之大者。而今又西閫特受之命。有若無故重臣薄警外補者然。此何擧也。此何事也。人心由是而漸溺。世道從此而轉壞。將至於國不國而人不人。豈不大可憂大可畏者乎。惟殿下。惕然却顧。亟寢成命。仍令王府。設鞫嚴覈。使義理明而亂本杜焉。昨日兩司長官之陳達所懷。齊聲請討。實出於公共之憤。而殿下不惟不賜允可。乃反摧折之譴責之。至有罷削之敎。不意聖明之朝。有此過中之擧也。大聖人待臺閣之道。恐不當如是。臣謂前大司憲洪秀輔。前大司諫李泰永罷削之命。特爲收還。宜矣。臣治疏將上之際。以昨日退待臺臣處置事。有牌招之命。而情地惶蹙。不敢爲進身之計。隨詣闕外。竝此陳暴。違傲之罪。益無所逃。省疏具悉。悉諭諸批矣。
정조 10년
正言宋翼孝疏曰。伏以。日月易駛。秋序將改。惟我文孝世子玄隧一閉。萬事都休。睿儀與日俱遠。聖懷撫時增傷。區區下情。伏不勝悲冤憂慮之至。仍伏念臣晩竊倖第。猥廁淸班。前後臺地。一再叨冒。而賦性庸鹵。知識蔑劣。不敢爲晏然承膺之計。乍拜旋遞。式至今日。居常愧懼。若隕淵谷。不意薇垣新命。又及臣身。除旨有日。召牌又降。而素戒已切於循墻。微見難回於守株。百爾忖度。無路趨造。而且臣素患痰喘之症。復發於屢月毒痁之餘。澌涰之形。倍劇於近日肇寒之後。食飮專却。氣息欲絶。沈淹床玆。轉側須人。雖欲一番出肅。叩謝恩命。顧臣病情。末由蠢動。臣於是一倍惶蹙。繼之。以悶隘也。玆不得不擔舁隨牌。來詣闕下。略控實狀。仰瀆崇聽。伏願聖明。亟賜鐫免。仍治臣逋慢之罪。使朝綱肅而私分安焉。臣旣不以言責自居。而目下懲討。不容泯默。敢此附陳焉。噫嘻。蔡濟恭窮凶極惡之罪。已悉於大僚之箚。諸臣之奏。臣不欲更汚筆舌。而逆節旣著。聲討已發。滿庭之公議方嚴。擧國之輿情齊憤。則濟恭之十年自在。三尺莫伸者。已是失刑之大。而今者西閫特畀之命。又出於萬萬意慮之外。臣不敢知我殿下奚惜於濟恭。而不恤公共之大論。至此之極也。且以伊日事言之。兵信何等至重。而治平無事之時。爲一濟恭。授符不由於該房。付政不待於銓曹。輕擧制閫之重權。遽授負罪之劇逆。倉黃單車。不虞之後弊難言。管轄諸邑。若浼之物情方騷。古今天下。寧有是耶。近日大臣三司連箚極言。而至於日昨賓對。兩司諸臣。陳達所懷則宜殿下惕然却顧。悔悟之不暇。而不惟不賜允兪。乃反摧折之太過。或罷或削。一時屛出。凶逆之巨魁。拂拭之不已。爭執之言官。譴責之如是。世道之憂。已無可言。而聖德之累。尤當如何。惟殿下特恢轉環之量。亟寢受鉞之命。仍令王府。設鞫得情。快施典刑。以伸王法。以杜亂本焉。且伏念齋日所懷。便是發啓則伊後詣臺之臣。宜有繼陳之擧。而執義李壽咸。只傳故紙。伈泄而退。人臣沐浴之義果安在哉。臣謂亟從儒臣之請。施以譴削之典。斷不可已也。省疏具悉。悉諭諸批矣。
정조 10년
丙午九月二十六日辰時。上御誠正閣。右副承旨與下直守令入侍時。右副承旨洪義榮。假注書金祖淳。記注官金健修。記事官李崑秀。鐵原府使李潤國。北靑府使柳知養。以次進伏訖。上曰。守令進前奏職姓名。潤國仰對。上曰。鐵原近以數遞之故。爲弊邑。下去善爲之。可矣。知養奏職姓名。上曰。北靑。以說書出六乎。知養曰。然矣。上曰。出六後初叨是任耶。知養曰。然矣。上曰。本府今當災歲。着念爲治。可矣。上曰。宣諭則往政院爲之。可矣。潤國等退出。命書掌令李庚運。持平宋民載。正言宋翼孝等疏批訖。命退。諸臣以次退出。
정조 10년
丙午九月二十六日巳時。上御重熙堂。軍士房承旨入侍時。左承旨趙興鎭。記事官金孝建李崑秀尹行任。以次進伏訖。上曰。承旨前望單子入之。賤臣承命奉入。命書傳敎曰。兵曹參判。聞有實恙。許遞。令該曹口傳差出。上曰。明日出宮門路。以協陽門爲之。出榻敎命退。承史以次退出。
정조 10년
丙午九月二十六日申時。上御誠正閣。右副承旨入侍時。右副承旨金載瓚。假注書金祖淳。記注官金健修。記事官尹行任。以次進伏訖。上曰。右承旨入侍。賤臣承命出。與右承旨趙興鎭偕入進伏。上曰。左副承旨入來乎。興鎭曰。納牌不進。故罷職傳旨。俄者捧入矣。命書傳敎曰。左副承旨。更爲牌招。又命書傳敎曰。同副承旨聞有應避。許遞。前望單子入之。待下批牌招察任。上曰。吏曹參議前望單子入之。出榻敎命書榻敎曰。惠慶宮進服加減歸脾湯十貼劑入。命書傳敎曰。明日聚軍。日出後爲之。命退。承史以次退出。
정조 10년
丙午九月二十六日初更四點。上御誠正閣。左承旨入侍時。左承旨徐鼎修。假注書金祖淳。記事官李崑秀尹行任。以次進伏訖。命書傳敎曰。鰲興府院君遷窆時。擧行等事。令該廳該道。參考前例爲之事。分付。又命書傳敎曰。故參判洪樂仁家遷窆時。米錢空石。令本官。優數輸送。仍令該廳。會減形止數爻。自本道狀聞事。分付。命讀公事。鼎修讀訖。命書判付及草記批答訖。命退。承史以次退出。
정조 10년
行都承旨李崇祐坐。左承旨徐鼎修坐。右承旨趙興鎭坐。左副承旨趙尙鎭坐直。右副承旨徐瀅修坐直。同副承旨金載瓚坐。注書金孝建仕一員未差。假注書金祖淳仕直。事變假注書李德鉉仕。
정조 10년
大駕臨貞陵入齋室後。奎章閣政院玉堂口傳問安。答曰。知道。親祭罷後。奎章閣政院玉堂藥房朝廷二品以上六曹堂上口傳問安。答曰。知道。王大妃殿惠慶宮。遣承旨問安。答曰。知道。詣永祐園展拜罷後。奎章閣政院玉堂藥房朝廷二品以上口傳問安。答曰。知道。還宮後。奎章閣政院玉堂藥房朝廷二品以上口傳問安。答曰。知道。
정조 10년
金載瓚啓曰。大司憲鄭宇淳。持平宋民載未肅拜。執義未差。掌令李庚運呈辭。掌令崔烜。持平朴奎淳俱在外。監察茶時之意。敢啓。傳曰。知道。